## El Consell aprova un decret per a regular els programes de vacunació i el seu sistema d’informació

*** Incorpora com a novetat un calendari únic de vacunacions que comprén tota la vida, des de la infància fins a l’edat adulta, amb la finalitat de garantir una continuïtat i coherència en la protecció sanitària dels ciutadans
* Regula també els requisits, procediment d’autorització, control i inspecció dels centres competents en matèria de vacunació no dependents de la Conselleria de Sanitat
* Garantix la participació ciutadana a través de consultes públiques, grups de treball, societats científiques, col·legis professionals i associacions ciutadanes**

El Consell ha aprovat un decret que té per objecte regular i agilitzar la gestió dels programes de vacunació i immunització a la Comunitat Valenciana, així com el seu sistema d’informació.

En este sentit, inclou com a novetat un calendari de vacunació que comprén tota la vida del pacient, una iniciativa que posa fi a la divisió anterior entre calendaris per a adults i xiquets i assegura una continuïtat i coherència en la protecció sanitària al llarg de tota la vida dels ciutadans.

D’altra banda, el decret regula la consolidació del sistema d’informació vacunal de la Comunitat Valenciana, així com la participació en els programes de vacunació dels professionals i la població i la participació dels centres sanitaris amb competències en matèria de vacunació no dependents de la Conselleria de Sanitat.

En el decret es definixen conceptes com  ‘vacunació’, ‘immunització’, ‘programes de vacunacions i immunitzacions’ o ‘sistema d’informació de vacunacions i immunitzacions de la Comunitat Valenciana’.

Els programes de vacunació tenen un paper fonamental per a garantir la salut i el benestar de la població. A la Comunitat Valenciana es dirigixen tant a la població sana com a persones amb determinats factors de risc (problemes de salut, embaràs, viatgers, professionals sanitaris…).

Durant l’any 2023 es van declarar en el sistema d’informació vacunal un total de 2.359.177 vacunacions i immunitzacions, la qual cosa evidencia la importància d’estos programes, tant per al sistema sanitari com per a la població de la Comunitat Valenciana.

Quant a l’accés als programes i a la vacunació, el decret establix que els programes seran aprovats anualment per resolució de la persona titular de la Conselleria de Sanitat i establix la no exigència de prescripció individualitzada per part del personal facultatiu.

**Centres de vacunació**

Respecte als centres de vacunació, com a regla general, establix que es durà a terme en els centres d’atenció primària, servicis de medicina preventiva i servicis de prevenció de riscos laborals dels centres dependents de la Conselleria de Sanitat.

També es regulen els requisits dels centres sanitaris que no siguen de la Conselleria de Sanitat, però que tinguen competència en matèria de vacunació per a poder participar en programes de vacunacions. I s’establix el procediment d’autorització, control i inspecció de tals centres autoritzats i s’arrepleguen les obligacions d’estos.

Quant a la participació dels centres sanitaris no dependents de la Conselleria de Sanitat, s’ha tingut en compte la importància de facilitar al màxim l’accessibilitat als programes de vacunació del conjunt de la població.

Es tracta de centres privats, servicis de prevenció de riscos laborals, servicis mèdics d’empresa, servicis mèdics de centres sociosanitaris, etc. Estos centres juguen un paper importantíssim en l’atenció de la població, per la qual cosa la seua participació facilita que es mantinguen elevades cobertures de vacunació. El decret establix el procediment a seguir perquè estos centres participen en els programes de vacunacions amb el màxim de garanties.

**Enfortiment del Sistema d’Informació Vacunal**

Així mateix, el decret regula el Sistema d’Informació Vacunal. D’una banda, definix els objectius del sistema d’informació de vacunacions i immunitzacions, establix l’obligat registre de la informació en este sistema i, finalment, regula les garanties de confidencialitat i protecció de dades.

Este sistema, pioner a Espanya, conté l’historial vacunal de la població de la Comunitat i, a més, és una ferramenta bàsica per a la gestió dels programes de vacunació.

Esta gestió dels programes preveu, entre altres actuacions, tant la mateixa gestió de la logística de les vacunacions, com la captació activa de les persones que s’han de vacunar; també preveu la col·laboració amb la vigilància epidemiològica, la vigilància de la seguretat de les vacunacions, l’emissió de certificats de vacunació o la investigació en el camp de les vacunacions.

Actualment, el registre inclou quasi 66 milions d’actes vacunals (65.925.360) i a este accedixen més de 78.000 professionals sanitaris de la Comunitat Valenciana.

**Participació de professionals i ciutadania**

Quant a la participació, establix el sistema d’informació als professionals sanitaris i a la ciutadania i atribuïx a la Direcció General de Salut Pública la responsabilitat d’elaborar els protocols i les recomanacions corresponents.

D’esta manera, el decret preveu que, tant els professionals sanitaris (a través de les societats científiques i col·legi professionals) com les associacions ciutadanes participaran en l’elaboració dels programes de vacunació.

Fecha: 02/08/2024